CELEX: 52016PC0459
Language: mt
Date: 2016-07-13
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta' Implimentazzjoni 2014/170/UE biex ir-Repubblika tal-Guinea titneħħa mil-lista ta’ pajjiżi terzi li ma jikkooperawx fil-ġlieda kontra s-sajd IUU

IL-KUMMISSJONI EWROPEA
            Brussell, 13.7.2016
            COM(2016) 459 final
            2016/0219(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta' Implimentazzjoni 2014/170/UE biex ir-Repubblika tal-Guinea titneħħa mil-lista ta’ pajjiżi terzi li ma jikkooperawx fil-ġlieda kontra s-sajd IUU
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-objettivi tagħha
            
            
               Il-proposta tikkonċerna l-applikazzjoni tar-Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999
                  1
                (ir-Regolament IUU).
            
            
               Din il-proposta qiegħda ssir fil-kuntest tal-implimentazzjoni tar-Regolament IUU u hija r-riżultat ta' proċeduri ta’ investigazzjoni u ta' djalogu li saru skont ir-rekwiżiti sostantivi u proċedurali stabbiliti fir-Regolament IUU li jipprevedi inter alia li l-pajjiżi kollha jeħtieġ li jaqdu dmirjiethom skont id-dritt internazzjonali bħala Stat tal-bandiera, tal-port, kostali jew tas-suq biex jimpedixxu, jiskoraġġixxu u jeliminaw is-sajd IUU.
            
            
               Fil-15 ta’ Novembru 2012, il-Kummissjoni, b'Deċiżjoni tal-Kummissjoni, innotifikat tmien pajjiżi terzi (il-Belize, ir-Renju tal-Kambodja, ir-Repubblika ta' Fiġi, ir-Repubblika tal-Guinea, ir-Repubblika tal-Panama, ir-Repubblika Demokratika Soċjalista tas-Sri Lanka, ir-Repubblika Togoliża u r-Repubblika ta' Vanuatu) li l-Kummissjoni kienet qed tikkunsidra l-possibbiltà li tidentifikahom bħala pajjiżi li ma jikkooperawx skont ir-Regolament IUU. 
            
            
               Il-Kummissjoni bdiet démarches fir-rigward tat-tmien pajjiżi. Dawn id-démarches kienu jikkonsistu inter alia minn azzjonijiet li jipprovdu raġunijiet għal dawn id-démarches, l-azzjonijiet tagħha, l-opportunità għall-pajjiżi biex iwieġbu u jirrifjutaw, id-dritt li jitolbu u jipprovdu informazzjoni addizzjonali, proposti għal pjanijiet ta' azzjoni bħala rimedju għas-sitwazzjoni kif ukoll żmien biżżejjed biex iwieġbu u żmien raġonevoli biex jirrimedjaw is-sitwazzjoni. 
            
            
               Fis-26 ta' Novembru 2013 il-Kummissjoni, b'Deċiżjoni ta’ Implimentazzjoni tal-Kummissjoni, identifikat lir-Repubblika tal-Guinea (minn hawn 'il quddiem imsejħa l-Guinea) bħala pajjiż terz li l-Kummissjoni tqis bħala pajjiż terz li ma jikkooperax skont ir-Regolament IUU.
            
            
               Fl-24 ta’ Marzu 2014, il-Kunsill, permezz ta' Deċiżjoni ta’ Implimentazzjoni tal-Kunsill, adotta l-lista ta’ pajjiżi terzi li ma jikkooperawx, li kienet tinkludi l-Guinea, fil-ġlieda kontra s-sajd IUU. 
            
            
               Il-proposta mehmuża għal Deċiżjoni ta’ Implimentazzjoni tal-Kunsill hija bbażata fuq is-sejbiet li kkonfermaw li l-Guinea wriet li s-sitwazzjoni li wasslet għall-inklużjoni tagħha fil-lista ġiet irrettifikata u li l-Guinea ħadet miżuri konkreti li jistgħu jwasslu għal titjib dejjiem tas-sitwazzjoni. 
            
            
               Għalhekk, qed ikun propost li l-Kunsill jadotta l-proposta mehmuża għal Deċiżjoni.
            
            
               •Il-konsistenza mad-dispożizzjonijiet ta' politika eżistenti fil-qasam ta’ politika
            
            
               L-identifikazzjoni minn qabel mill-Kummissjoni tal-Guinea bħala pajjiż li ma jikkooperax fid-Deċiżjoni tal-Kummissjoni tal-15 ta’ Novembru 2012 (ĠU C 354 17.11.2012, p.1-47) dwar in-notifika lill-pajjiżi terzi li l-Kummissjoni tqis bħala possibbli li jiġu identifikati bħala pajjiżi terzi li ma jikkooperawx, skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat.
            
            
               L-identifikazzjoni mill-Kummissjoni tal-Guinea bħala pajjiż li ma jikkooperax fid-Deċiżjoni ta' Implimentazzjoni tal-Kummissjoni tas-26 ta’ Novembru 2013 (ĠU C 346 27.11.2013, p.2-25) li tidentifika pajjiż terz li l-Kummissjoni tqis li huwa pajjiż terz li ma jikkooperax skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat.
            
            
               Il-Kunsill li inkluda l-Guinea fil-lista ta' pajjiżi li ma jikkooperawx fid-Deċiżjoni ta' Implimentazzjoni tal-Kunsill tal-24 ta' Marzu 2014 (ĠU L 91 27.3.2014, p. 43-47) li tistabbilixxi lista ta' pajjiżi terzi li ma jikkooperawx fil-ġlieda kontra s-sajd IUU skont ir-Regolament (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat.
            
            
               •Il-konsistenza ma' politiki oħra tal-Unjoni
            
            
               
                  Mhux applikabbli.
               
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
         
         
            
               Ir-Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU).
            
            
               •Is-sussidjarjetà (għal kompetenza mhux esklużiva) 
            
            
               Il-proposta taqa' fil-kompetenza esklużiva tal-Unjoni Ewropea. Għalhekk, il-prinċipju tas-sussidjarjetà ma japplikax għaliha.
            
            
               •Il-proporzjonalità
            
            
               Il-proposta tikkonforma mal-prinċipju tal-proporzjonalità għar-raġunijiet li ġejjin:
            
            
               Il-forma ta' azzjoni tinsab deskritta fir-Regolament IUU u ma tħalli l-ebda lok għal deċiżjoni nazzjonali.
            
            
               L-indikazzjoni ta' kif il-piż finanzjarju u amministrattiv li jkollhom iġorru l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas kemm jista' jkun u jkun proporzjonat mal-mira tal-proposta, mhijiex applikabbli.
            
            
               •L-għażla tal-istrument
            
            
               L-istrumenti proposti: deċiżjoni.
            
            
               Mezzi oħra ma jkunux adegwati billi r-Regolament IUU ma jistipulax għażliet alternattivi.
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •L-evalwazzjonijiet ex-post/il-kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Il-konsultazzjonijiet mal-partijiet ikkonċernati
            
            
               
                  Il-partijiet interessati kkonċernati fil-proċediment kellhom il-possibbiltà li jiddefendu l-interess tagħhom matul il-proċeduri ta' investigazzjoni u ta' djalogu, f'konformità mad-dispożizzjonijiet tar-Regolament IUU. 
               
            
            
               •Il-ġbir u l-użu tal-kompetenzi
            
            
               
                  Ma kienx hemm bżonn ta’ kompetenza esterna.
               
            
            
               •Il-valutazzjoni tal-impatt
            
            
               
                  Din il-proposta hi r-riżultat tal-implimentazzjoni tar-Regolament IUU.
               
               
                  Ir-Regolament IUU ma jinkludix dispożizzjonijiet għal valutazzjoni ġenerali tal-impatt iżda fih lista eżawrjenti tal-kundizzjonijiet li jridu jiġu vvalutati. 
               
            
         
         
            
               •L-idoneità regolatorja u s-simplifikazzjoni
            
            
               
                  Mhux applikabbli. 
               
            
            
               •Id-drittijiet fundamentali
            
            
               
                  Mhux applikabbli. 
               
               
                   4.
                        L-IMPLIKAZZJONIJIET BAĠITARJI
               
               
                  Il-proposta ma għandhiex implikazzjonijiet għall-baġit tal-Unjoni.
               
            
            
               5.ELEMENTI OĦRA
            
            
               •Il-pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  Ma japplikax billi l-proposta tidħol fis-seħħ fil-jum wara l-pubblikazzjoni tagħha. 
               
            
            
               •Id-dokumenti ta’ spjegazzjoni (għad-direttivi)
            
            
               
                  Mhux applikabbli.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-proposta temenda l-lista stabbilita mill-Kunsill ta’ pajjiżi terzi li ma jikkooperawx fil-ġlieda kontra s-sajd IUU, kif stabbilit fl-Anness tad-Deċiżjoni tal-Kunsill 2014/170/UE.
               
            
            
               2016/0219 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta' Implimentazzjoni 2014/170/UE biex ir-Repubblika tal-Guinea titneħħa mil-lista ta’ pajjiżi terzi li ma jikkooperawx fil-ġlieda kontra s-sajd IUU
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra r-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999
                  2
               , u b’mod partikolari l-Artikolu 34(1) tiegħu,
            
         
         
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Ir-Regolament (KE) Nru 1005/2008 ("ir-Regolament IUU") jistabbilixxi sistema tal-Unjoni li tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU).
            
            
               (2)Il-Kapitolu VI tar-Regolament IUU jistabbilixxi l-proċedura fir-rigward tal-identifikazzjoni ta’ pajjiżi terzi li ma jikkooperawx fil-ġlieda kontra s-sajd IUU, u jistipula t-tfassil ta’ lista ta’ pajjiżi li ma jikkooperawx.
            
            
               (3) Permezz ta’ Deċiżjoni tal-15 ta’ Novembru 2012
                  3
               , il-Kummissjoni inkludiet l-informazzjoni rigward il-fatti u l-kunsiderazzjonijiet essenzjali li fuqhom tissejjes din l-identifikazzjoni possibbli u nnotifikat lil tmien pajjiżi terzi, fosthom ir-Repubblika tal-Guinea (minn hawn 'il quddiem il-“Guinea”) dwar il-possibbiltà li jiġu identifikati bħala pajjiżi terzi li hija tqis bħala pajjiżi terzi li ma jikkooperawx fil-ġlieda kontra s-sajd IUU.
            
            
               (4)Permezz tad-Deċiżjoni ta’ Implimentazzjoni tas-26 ta’ Novembru 2013
                  4
               , il-Kummissjoni identifikat lill-Guinea bħala pajjiż terz li ma jikkooperax fil-ġlieda kontra s-sajd IUU. F’dik id-Deċiżjoni, il-Kummissjoni pprovdiet ir-raġunijiet li għalihom qieset li dan il-pajjiż naqas milli jaqdi dmirijietu skont id-dritt internazzjonali bħala Stat tal-bandiera, tal-port, kostali jew tas-suq li jieħu azzjoni biex jipprevjeni, jiskoraġġixxi u jelimina s-sajd IUU.
            
            
               (5)Permezz tad-Deċiżjoni ta' Implimentazzjoni 2014/170/UE
                  5
               , il-Kunsill adotta l-lista ta’ pajjiżi terzi li ma jikkooperawx li kienet tinkludi l-Guinea.
            
            
               (6)Il-lista ta’ pajjiżi terzi li ma jikkooperawx fil-ġlieda kontra s-sajd IUU hija stipulata fl-Anness tad-Deċiżjoni ta' Implimentazzjoni tal-Kunsill 2014/170/UE. 
            
            
               (7)Wara l-inklużjoni tal-Guinea f’dik il-lista, il-Guinea għamlet ħilitha biex tirrettifika s-sitwazzjoni li wasslet għall-inklużjoni tagħha fil-lista, u biex tieħu miżuri konkreti li jistgħu jirrimedjaw in-nuqqasijiet identifikati.
            
            
               (8)Fuq il-bażi tal-informazzjoni miksuba mill-Kummissjoni, jidher li l-Guinea implimentat l-obbligi tagħha skont id-dritt internazzjonali u adottat qafas legali adegwat għall-ġlieda kontra s-sajd IUU. Hija ħolqot sistema ta’ sanzjonijiet ta’ deterrent. Stabbiliet ukoll skema adegwata u effiċjenti ta' monitoraġġ, kontroll u spezzjoni billi żviluppat Pjan Nazzjonali ta’ Spezzjoni u introduċiet sorveljanza mill-ajru u armat liċ-Ċentru ta' Monitoraġġ tas-Sajd (FMC) b'Sistema tal-Monitoraġġ tal-Bastimenti (VMS) li tiffunzjona b'mod sħiħ. Il-Guinea wettqet ukoll rieżami tas-sistemi tagħha ta’ reġistrazzjoni u ta’ liċenzji u daħħlet miżuri tekniċi, ta' konservazzjoni u ta' ġestjoni biex jiżguraw bilanċ raġonevoli bejn il-liċenzji tas-sajd mogħtija, ir-riżorsi disponibbli u l-kapaċitajiet tagħha ta' kontroll u ta’ infurzar. Barra minn hekk, il-Guinea kkunsidrat mill-ġdid il-parteċipazzjoni tagħha fl-Organizzazzjonijiet Reġjonali tal-Ġestjoni tas-Sajd (RFMOs), tejbet il-konformità tagħha mal-obbligi internazzjonali tagħha li jirriżultaw mir-rakkomandazzjonijiet u mir-riżoluzzjonijiet ta’ dawk l-Organizzazzjonijiet u ħadet miżuri xierqa kontra l-bastimenti IUU tal-Guinea inklużi fil-listi IUU tal-RFMOs.
            
            
               (9)Jidher ukoll li bl-azzjonijiet li ttieħdu l-Guinea ma baqgħetx tonqos milli tiżgura l-konformità ma' dmirijietha skont id-dritt internazzjonali u b'mod partikolari fid-dawl tad-dispożizzjonijiet tal-Artikoli 61, 62, 94, 117 u 118 tal-Konvenzjoni tan-Nazzjonijiet Uniti dwar id-Dritt tal-Baħar (UNCLOS) u tal-Artikoli 18, 19 u 20 tal-Ftehim tan-Nazzjonijiet Uniti dwar l-Istokkijiet tal-Ħut (UNFSA). 
            
            
               (10)Għaldaqstant, il-Kummissjoni kkonkludiet li s-sitwazzjoni li wasslet biex il-Guinea tiġi inkluża fil-lista ġiet irrettifikata u li l-Guinea ħadet miżuri konkreti li jistgħu jwasslu għal titjib dejjiem tas-sitwazzjoni. 
            
            
               (11)Konsegwentement, jenħtieġ li d-Deċiżjoni ta' Implimentazzjoni tal-Kunsill 2014/170/UE tiġi emendata sabiex il-Guinea titneħħa mil-lista ta’ pajjiżi li ma jikkooperawx fil-ġlieda kontra s-sajd IUU. 
            
            
               (12)Id-deċiżjoni li ttieħdet mill-Kunsill ma tipprekludi l-ebda pass li l-Unjoni tista' tieħu fil-ġejjieni, skont ir-Regolament IUU, f'każ li xi elementi fattwali kellhom jiżvelaw li l-Guinea qed tonqos milli taqdi dmirijietha skont id-dritt internazzjonali bħala Stat tal-bandiera, tal-port, kostali jew tas-suq, billi tieħu azzjoni biex tipprevjeni, tiskoraġġixxi u telimina sajd IUU.
            
            
               (13)Fid-dawl tal-konsegwenzi negattivi dovuti għall-inklużjoni tagħha fil-lista bħala pajjiż terz li ma jikkooperax, jixraq li l-Guinea titneħħa b'effett immedjat mil-lista ta' pajjiżi terzi li ma jikkooperawx, 
            
            
               ADOTTA DIN ID-DEĊIŻJONI: 
            
            
               Artikolu 1
            
            
               L-Anness tad-Deċiżjoni ta' Implimentazzjoni tal-Kunsill 2014/170/UE qed jiġi ssostitwit bl-Anness ta' din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            
         
         
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 286, 29.10.2008, p. 1.
               
               
                  
                     (2)
                  ĠU L 286, 29.10.2008, p. 1.
               
               
                  
                     (3)
                  Id-Deċiżjoni tal-Kummissjoni tal-15 ta’ Novembru 2012 dwar in-notifika lill-pajjiżi terzi li l-Kummissjoni tqis bħala possibbli li jiġu identifikati bħala pajjiżi terzi li ma jikkooperawx skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat
                     (ĠU L 354, 17.11.2012, p. 1).
               
               
                  
                     (4)
                  Id-Deċiżjoni ta’ Implimentazzjoni tal-Kummissjoni tas-26 ta’ Novembru 2013 li tidentifika l-pajjiżi terzi li l-Kummissjoni tqis li huma pajjiżi terzi li ma jikkooperawx skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (ĠU C 346, 27.11.2013, p. 2-25).
               
               
                  
                     (5)
                  Id-Deċiżjoni ta' Implimentazzjoni tal-Kunsill 2014/170/UE tal-24 ta' Marzu 2014 li tistabbilixxi lista ta' pajjiżi terzi li ma jikkooperawx fil-ġlieda kontra s-sajd IUU skont ir-Regolament (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (ĠU L 91, 27.3.2014, p. 43).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 13.7.2016
            COM(2016) 459 final
            ANNESS
            tal-
            Proposta għal DEĊIŻJONI TA' IMPLIMENTAZZJONI TAL-KUNSILL
            li temenda d-Deċiżjoni ta' Implimentazzjoni 2014/170/UE biex ir-Repubblika tal-Guinea titneħħa mil-lista ta’ pajjiżi terzi li ma jikkooperawx fil-ġlieda kontra s-sajd IUULista ta’ pajjiżi terzi li ma jikkooperawx fil-ġlieda kontra s-sajd Illegali, Mhux Irrappurtat u Mhux Irregolat (IUU)  
            
               
         
         
            
            
            
               Lista ta’ pajjiżi terzi li ma jikkooperawx fil-ġlieda kontra s-sajd Illegali, Mhux Irrappurtat u Mhux Irregolat (IUU)
            
            
            
            
            
            
            
            
            
            
            
               Ir-Renju tal-Kambodja